Tùi chit章開始，一直到尼希米記lóng是關係建造聖殿過程中，發生ê kúi-nā pái衝突。其實，就是因為有chit章所提起ê衝突，chiah會koh khah明白為甚麼tùi第七章了後，以斯拉記會用hiah-ni̍h長ê篇幅描寫以斯拉積極介入異族通婚ê事，伊強烈要求若是通婚ê對象，無願意歸向上帝，就一定tio̍h離開，就是因為建造聖殿ê事被阻礙而延誤。
Chit段經文是記載有關回鄉重建聖殿ê猶大kah便雅憫之仇敵，mā表示beh參與重建聖殿ê工作，m̄-koh tī被拒絕了後，就想出所有ê辦法上冊波斯皇帝亞達薛西，控告hiah-ê m̄ hō͘ in參與重建聖殿ê人。
第1到2節，chia提起「猶大kah便雅憫人ê仇敵」，這是teh指非猶太人，mā m̄是北國ê以色列人民。In就是亞述帝國是tī主前721年攻陷北國以色列首府撒馬利亞，亞述皇帝以撒哈頓（主前681到669年），tùi米索波大米kah亞蘭，以及附近國家、族群，進行人口遷徙進入撒馬利亞（參考列王記下十七：24），然後強迫通婚，生落來ê kiáⁿ孫hông稱做「撒馬利亞人」，後來被猶太人看做是「無清氣」ê民族，禁止in進入聖殿參與敬拜，mā m̄ kah in互相來往（參考約翰福音四：9）。Chia所指ê「仇敵」就是chiah-ê hông稱做「撒馬利亞人」ê人。In tī巴比倫時代tùi撒馬利亞遷入耶路撒冷，in講自從來到這地了後，lóng「一直向上帝獻祭」。In雖然kah猶太人仝款敬拜「耶和華上帝」，m̄-koh iáu繼續敬拜傳統ê神明。換句話講，in只是kā耶和華上帝當做多一位神明敬拜而已，kah猶太人á是整體ê以色列民族之「獨一ê耶和華上帝」之宗教信仰完全無仝，án-ne chiah是chiah-ê猶太宗教眾領袖拒絕in參與建造聖殿ê原因。